પંચકુલા: ડેરા સચ્ચા સૌદાના પ્રમુખ ગુરમિત રામ રહીમનાં અનેક રહસ્યો જાણતી તેની કહેવાતી પુત્રી હનીપ્રીત પોતાનાં પર લાગેલા આરોપો અંગે ભલે મગરનાં આંસુ વહેવડાવી રહી હોય, પરંતુ પોલીસને તેની વિરુદ્ધ મહત્ત્વના કેટલાય પુરાવા હાથ લાગ્યા છે. પોલીસના જણાવ્યા અનુસાર ૨૫ ઓગસ્ટે પંચકુલા કોર્ટનો ચુકાદો આવ્યો તેના એક અઠવાડિયા અગાઉથી જ સિરસાના ડેરા સચ્ચા સૌદામાં ભારે હલચલ મચી ગઈ હતી. રામ રહીમ અને તેના ચુસ્ત ટેકેદારો મોટી મૂંઝવણમાં હતાં. રામ રહીમનો બળાત્કારના આરોપમાંથી છુટકારો થશે એવી તેમને આશા પણ હતી અને સાથે સાથે તેને જેલમાં જવું પડશે તેવો એક ડર પણ હતો. આ મૂંઝવણ દરમિયાન ૧૭મી ઓગસ્ટે સિરસાના ડેરાની અંદર એક બેઠક બોલાવવામાં આવી હતી અને આ બેઠક બીજા કોઈએ નહીં પણ હનીપ્રીતે જ બોલાવી હતી અને તેમાં ૨૫ ઓગસ્ટની સાજિશની બ્લૂ પ્રિન્ટ તૈયાર કરવામાં આવી હતી.